CELEX: 62018TN0509
Language: el
Date: 2018-08-24 00:00:00
Title: Υπόθεση T-509/18: Προσφυγή της 24ης Αυγούστου 2018 — Τσεχική Δημοκρατία κατά Ευρωπαϊκής Επιτροπής

5.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 399/39
            
         
      Προσφυγή της 24ης Αυγούστου 2018 — Τσεχική Δημοκρατία κατά Ευρωπαϊκής Επιτροπής
      (Υπόθεση T-509/18)
      (2018/C 399/54)
      Γλώσσα διαδικασίας: η τσεχική
      
         Διάδικοι
      
      
         Προσφεύγουσα: Τσεχική Δημοκρατία (εκπρόσωποι: M. Smolek, J. Pavliš, O. Serdula και J. Vláčil)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την εκτελεστική απόφαση (ΕΕ) 2018/873 της Επιτροπής, της 13ης Ιουνίου 2018, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) κατά το μέρος που αποκλείει δαπάνες συνολικού ποσού 151 116,65 ευρώ στις οποίες υποβλήθηκε η Τσεχική Δημοκρατία, και
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους.
      
                  1.
               
               
                  Πρώτος λόγος: παράβαση του άρθρου 52, παράγραφος 1, του κανονισμού 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής (στο εξής: κανονισμός 1306/2013). Η Επιτροπή εσφαλμένα θεωρεί ότι το χρονικό διάστημα μεταξύ των επισκέψεων των ελεγκτικών αρχών σε ορισμένη γεωργική επιχείρηση δεν επιτρέπεται να υπερβαίνει το χρονικό διάστημα που καθορίζεται στο άρθρο 25 του εκτελεστικού κανονισμού (ΕΕ) 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (στο εξής: κανονισμός 809/2014).
               
            
                  2.
               
               
                  Δεύτερος λόγος: παραβίαση της αρχής της προστασίας της δικαιολογημένης εμπιστοσύνης. Ακόμη και αν υπήρξε παράβαση των διατάξεων του κανονισμού 809/2014 στην υπό κρίση υπόθεση (quod non), είχε ωστόσο θεμελιωθεί δικαιολογημένη εμπιστοσύνη της Τσεχικής Δημοκρατίας ότι το σύστημα ελέγχου που είχε καθιερώσει ήταν σύμφωνο προς το δίκαιο της Ένωσης, βάσει των συμπερασμάτων της Επιτροπής κατά τον προηγούμενο λογιστικό έλεγχο διά των οποίων γινόταν αποδεκτό ότι οι επιτόπιοι έλεγχοι στην Τσεχική Δημοκρατία διενεργούνταν συμφώνως προς το δίκαιο της Ένωσης.
               
            
                  3.
               
               
                  Τρίτος λόγος: παράβαση του άρθρου 52, παράγραφος 1 και 2, του κανονισμού 1306/2013. Ακόμη και αν υπήρξε παράβαση των διατάξεων του κανονισμού 809/2014 εκ μέρους της Τσεχικής Δημοκρατίας στην υπό κρίση υπόθεση (quod non), ωστόσο κατά τον καθορισμό των οικονομικών διορθώσεων η Επιτροπή συνυπολόγισε πόρους που διατέθηκαν σε γεωργικές επιχειρήσεις για τις οποίες δεν αποδείχθηκαν κατά τους επιτόπιους ελέγχους παραβάσεις των διατάξεων του κανονισμού 809/2014. Ως εκ τούτου, η Επιτροπή επέβαλε οικονομική διόρθωση επί δαπανών οι οποίες δεν μπορούν να θεωρηθούν αδικαιολόγητες και από τις οποίες δεν προέκυψε κίνδυνος για τα ταμεία της ΕΕ.